Պաշտոնական խաղերում միայն հեռավոր 1995-ի սեպտեմբերին է մեր թիմը պարտվելիս կարողացել բեկել խաղն ու հաղթանակ տոնել: Դա մեր հավաքականի պատմության առաջին պաշտոնական հաղթանակն էր «Եվրո-1996»-ի ընտրական փուլի Մակեդոնիայի հետ արտագնա խաղում. թիմը Երեւանում ոչ-ոքի էր խաղացել մակեդոնացիների հետ, ընդ որում՝ 2-0 հաշվով հաղթելիս ձեռքից բաց էր թողել հաղթանակը (աչքի էին ընկել Ռազմիկ Գրիգորյանն ու Արմեն Շահգելդյանը): Իսկ ահա Սկոպիեում 0-1 հաշվով զիջելիս նույն Գրիգորյանի ու Շահգելդյանի գոլերի շնորհիվ թիմը պատմական հաղթանակ տարավ: Մի դեպք էլ գրանցվել է 2008-ի փետրվարին Մալթայի մրցաշարի շրջանակներում, երբ մերոնք 0-1 զիջում էին բելառուսներին, սակայն Արարատ Առաքելյանի ու Արա Հակոբյանի գոլերի շնորհիվ հաղթեցինք: